里仁第四

《论语》 · 孔子弟子及再传弟子

子曰：里仁为美。择不处仁，焉得知？

子曰：不仁者不可以久处约，不可以长处乐。仁者安仁，知者利仁。

子曰：唯仁者能好人，能恶人。

子曰：朝闻道，夕死可矣。

子曰：君子喻于义，小人喻于利。

子曰：见贤思齐焉，见不贤而内自省也。

子曰：父母在，不远游，游必有方。

曾子曰：夫子之道，忠恕而已矣。

子曰：德不孤，必有邻。